የውጭ ጉዳይ ሚኒስቴር አመታዊ የድፕሎማቶች ጎባኤ ተጠናቀቀ
– በተጠናቀቀው  የበጀት አመት ኢንቨስትመንትን በመሳብና በስትራቴጂያዊ አጋርነት ዘርፉ ውጤታማ ስራዎች መከናወናቸውን የውጭ ጉዳይ ሚኒስቴር ገለፀ፡፡በሚኒስቴሩ አዘጋጅነት ሲካሄድ  የቆየው በመላው አለም የሚገኙ የኢትዮጵያ የአምባሳደሮችና ቆንስላ ጀነራሎች ሲያካሂዱት የነበረው ጉባኤ ተጠናቋል፡፡በ2005 የነበረውን የዕቅድ አፈጻጸም ገምግሞ ለአዲሱ በጀት አመት አቅጣጫዎችን ለማስቀመጥ ነበር ሚኒስቴሩ ጉባኤውን  ያካሄደው፡፡የውጭ ጉዳይ ሚንስትሩ ዶ/ር ቴዎድሮስ አድሃኖም በጎባኤው ላይ እንዳሉት ሚኒስቴሩ በተገባደደው በጀት አመት ኢንቨስትመንትን በመሳብ፣ከጎረቤት ሀገራት ጋር ባለ ስትራቴጅካዊ አጋርነትና በወጪ ንግድ የተሻለ አፈጻጸም መታየቱን  ተናግረዋል፡፡ጉባኤው በአዲሱ በጀት አመት ትኩረት ሊያደርግባቸው ይገባል ያላቸውንም ነጥቦች ለይቷል፡፡እንደሚኒስትሩ ገለጻ በቀጣይ አቅም ያላቸውን ባለሃብቶች ለይቶ ወደ ሀገር ገብተው እንዲሰማሩ በማድረግና ከፍላጎታቸው ጋር የሚጣጣሙ የኢንቨስትመንት አማራጮችን በማመቻቸት ተጨባጭ ውጤት ለማምጣት መታቀዱንም ተናግረዋል፡፡ከመገናኛ ብዙሃን፣ከዩኒቨርሲቲ ምሁራን፣ ከደራሲያን ፣ከኪነ ጥበብ ባለሙያዎች ጋር በመሆን በአዲሱ አመት ጠንካራ ህዝባዊ ድፕሎማሲ ለመስራት አቅጣጫ በማስቀመጥ  ጉባኤው ተጠናቋል፡፡